Xtakꞌi kꞌu aqꞌan jun tijonel re ri Pixabꞌ che resaxik u pu chiꞌ ri Jesús,
xutaꞌ che,
xubꞌij:
Ajtij,
¿jas kꞌu kinbꞌan in rech kinriq na ri kꞌaslemal ri man kꞌo tä u kꞌisik?
—xcha che.
Xubꞌij ri Jesús che:
¿Jas riꞌ ri tzꞌibꞌam pa ri Pixabꞌ?
¿Jas pu ri käsikꞌij la u wäch?
—xchaꞌ.
Xchꞌaw chi ri tijonel re ri Pixabꞌ,
xubꞌij:
“Sibꞌalaj chiwaj ri i Dios ri Iwajaw,
chijikibꞌa ri i kꞌux,
chijikibꞌa ri iwanimaꞌ chrij,
chikojo ri i chomanik,
chitija kꞌu i chuqꞌabꞌ chubꞌanik waꞌ,”
—kächaꞌ.
“Chiwaj kꞌu ri iwach winaq jas ri ix kiwaj iwibꞌ,”
—kächa ri Loqꞌ Pixabꞌ,
—xcha ri tataꞌ.
Xubꞌij ri Jesús che ri tataꞌ:
Qas tzij ri bꞌim la.
Bꞌana bꞌaꞌ la waꞌ,
kꞌo kꞌu na ri kꞌaslemal la,
—xcha che.
Are kꞌu ri tataꞌ kraj kuqꞌalajisaj ribꞌ chi jikom ranimaꞌ,
xubꞌij kꞌu che ri Jesús:
¿Jachin riꞌ ri wach winaq?
—xcha che.
Xchꞌaw chi ri Jesús,
xubꞌij che:
Jun achi xel bꞌi pa ri tinimit Jerusalén,
bꞌenam kꞌu re pa ri tinimit Jericó.
Xchap kꞌu kumal elaqꞌomabꞌ pa ri bꞌe.
Ri e areꞌ xkesaj bꞌi ri ratzꞌiaq,
xkichꞌayo.
Xebꞌeꞌ kꞌut,
xkiya kanoq.
Xa kꞌu jubꞌiqꞌ man xkäm ri achi,
—kächaꞌ.
Xqaj kꞌu bꞌi jun chke ri sacerdotes aj Israel pa ri bꞌe riꞌ.
Aretaq xril ri achi,
naj xokꞌow wi che.
Xopan xuqujeꞌ jun tataꞌ Levita jawijeꞌ kꞌo wi ri achi.
Aretaq xril ri achi soktajinaq,
ri areꞌ naj xokꞌow wi che xuqujeꞌ.
Bꞌenaq kꞌu jun tataꞌ aj Samaria pa ri bꞌe riꞌ.
Aretaq xril ri achi ri soktajinaq pol pa ri bꞌe,
xel ranimaꞌ che,
xutoqꞌobꞌisaj u wäch.
Xqebꞌ rukꞌ ri achi,
xukoj kunabꞌal chke ru soktajik,
xupiso.
Te riꞌ xuya ri achi chrij ru kiej,
xukꞌam bꞌi pa jun ja warbꞌal,
xrilij kꞌu chilaꞌ,
—kächaꞌ.
Chukabꞌ qꞌij aretaq xel bꞌik ri tataꞌ aj Samaria,
xresaj loq ru rajil,
xuya nikꞌiaj che ri rajaw ri warbꞌal,
xubꞌij che:
“Bꞌana bꞌaꞌ la toqꞌobꞌ chwe,
chilij la we achi riꞌ.
Ronojel ri käsach na la chrij,
kintoj na che la aretaq kintzelej loq,”
—xcha che,
—kächa ri Jesús.
Ri Jesús xutaꞌ che ri tijonel,
xubꞌij:
¿Jas ri chomanik la?
¿Jachin chke ri oxibꞌ winaq riꞌ are ri qas rach winaq ri achi ri xchap kumal ri elaqꞌomabꞌ?
—xcha che.
Xchꞌaw chi ri tijonel re ri Pixabꞌ,
xubꞌij:
Ri xutoqꞌobꞌisaj u wäch,
are qas rach winaq,
—xchaꞌ.
Xubꞌij kꞌu ri Jesús che:
Ri lal,
bꞌana bꞌaꞌ la junam jas ri xubꞌan ri tataꞌ aj Samaria,
—xcha che.